དེ་ཡང་མཛད་འཆར་ལྟར་ན།ཟླ་འདིའི་ཕྱི་ཚེས་༦ཉིན་ཞི་བའི་འཚལ་ཕོ་བྲང་དུ་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལུགས་ལྟར་དགུང་གྲངས་༨༣བཞེས་པའི་༸སྐུའི་འཁྲུངས་སྐར་དུས་ཆེན་སྲུང་གཙི་ཞུ་རྒྱུ་དང་།སྐབས་དེར་སླེ་བྱང་སེར་སྐྱ་མང་ཚོགས་ནས་༸གོང་ས་༸སྐྱབས་མགོན་ཆེན་པོ་མཆོག་ལ་བཀའ་དྲིན་རྗེས་དྲན་མཚོན་སླད་རྒྱུ་རིན་ཆེན་གསེར་དངུལ་ལས་གྲུབ་པའི་ཆོས་ཀྱི་འཁོར་ལོ་ཞིག་གཟེངས་རྟགས་སུ་འབུལ་ལམ་ཞུ་རྒྱུ་ཡིན་འདུག་པ་དང་།ཕྱི་ཚེས་༡༠ནས་༡༢བར་ཞི་བའི་འཚལ་ཕོ་བྲང་དུ་རྒྱལ་སྲས་ཆེན་པོ་ཞི་བ་ལྷས་མཛད་པའི་སྤྱོད་འཇུག་ཆེན་མོའི་བཀའ་ཆོས་འཕྲོ་སྐྱོང་མཛད་རྒྱུ་དང་།ཕྱི་ཚེས་༡༣ཉིན་ཞི་བའི་འཚལ་ཕོ་བྲང་དུ་༸སྐུ་ངལ་གསོ་གནང་མཛད་རྒྱུ།ཕྱི་ཚེས་༡༤ཉིན་ནུབ་ར་བདེ་སྐྱིད་ཕོ་བྲང་དུ་ཆིབས་སྒྱུར་བཀའ་དྲིན་བསྐྱངས་ཏེ་ཕྱི་ཚེས་༡༥ཉིན་༸སྐུ་ངལ་གསོ་གནང་མཛད་རྗེས།ཕྱི་ཚེས་༡༦ཉིན་བདེ་སྐྱིད་དགོན་པར་བཀའ་ཆོས་སྩལ་གནང་མཛད་རྒྱུ།ཕྱི་ཚེས་༡༦ཉིན་ནུབ་ར་བསམ་གཏན་གླིང་དགོན་པར་ཆིབས་སྒྱུར་བཀའ་དྲིན་བསྐྱངས་ནས་ཕྱི་ཚེས་༡༨ནས་༢༠བར་དབྱར་ཆོས་ཆེན་པོར་༸ཞབས་སོར་བཀའ་དྲིན་ཆེ་གནང་མཛད་རྒྱུ་དང་།ཕྱི་ཚེས་༢༠ཉིན་བསམ་གཏན་གླིང་དགོན་པར་བརྟན་བཞུགས་བསྟར་འབུལ་ཞུས་གྲུབ་བསྟུན།བདེ་སྐྱིད་དགོན་པའི་གཟིམ་ཆུང་ཕོ་བྲང་དུ་ཆིབས་སྒྱུར་བཀའ་དྲིན་བསྐྱང་རྒྱུ་ཡིན་པ་མ་ཟད།ཐེངས་འདིར་༸གོང་ས་རྒྱལ་བ་རིན་པོ་ཆེ་མཆོག་ཀར་གྷིལ་དང་ཟངས་དཀར་ཁུལ་དུའང་འཁྱུག་ཙམ་རིང་ཆིབས་སྒྱུར་བསྐྱང་འཆར་ཡོད་པ་རེད་འདུག